[Foto’s] Mpumalanga-ongeluk: Dodetal stygFoto: Verskaf Die dodetal van ŉ grusame ongeluk Dinsdagoggend buite Machadodorp in Mpumalanga het tot 18 gestyg. Joseph Mabuza, woordvoerder van die LUR vir gemeenskapsveiligheid, het gesê die moontlikheid bestaan dat die dodetal nog verder kan styg aangesien daar talle mense in ŉ kritieke toestand na hospitale gehaas is. Maroela Media het vroeër berig die botsing het omstreeks 06:00 op die R541 ongeveer ŉ kilometer buite Machadodorp gebeur. ŉ Vragmotor wat vanaf Badplaas se rigting gekom het, het reg van voor teen ŉ minibus-taxi, wat vanaf Machadodorp se rigting gekom het, gebots. ŉ Midibus het daarna van agter teen die taxi gebots. Foto: Verskaf Russel Meiring, woordvoerder van ER24, het gesê met paramedici se aankoms op die toneel was verskeie mense in die wrak van die omgeslaande midibus vasgevang, terwyl ander onder die wrak vasgepen was. Meganiese toerusting moes gebruik word om die mense te bevry. Minstens 16 beseerdes is na hospitale in Belfast gehaas, terwyl een van die beseerdes per helikopter na Mbombela (Nelspruit) geneem is. Volgens Mabuza was beamptes teen 12:30 steeds besig om die toneel op te ruim.